Portugese voortvlugtige by Umhlanga Rocks aangekeer | Maroela Media
'n Veroordeelde bedrieër wat deur die Portugese regering gesoek word, is Saterdagoggend in Umhlanga Rocks, noord van Durban in KwaZulu-Natal, in hegtenis geneem.
Joao Manuel de Oliveira Rendeiro het uit Portugal gevlug ná hy skuldig bevind is in 'n multimiljoen dollar-bedrogsaak. Hy is tot 12 jaar tronkstraf gevonnis voor hy gevlug het.
Die hoof van die polisie in Portugal, Luis Neves, het die saak op 24 November 2021 onder nasionale polisiekommissaris genl. Khehla John Sitole se aandag gebring tydens 'n bilaterale vergadering by die 89ste algemene vergadering van Interpol in Istanbul, Turkye.
"Genl. Sitole het onderneem om 'n soektog van stapel te stuur en die voortvlugtige op te spoor ná dit aan die lig gekom het dat hy moontlik in Suid-Afrika wegkruip," sê brig. Vish Naidoo, woordvoerder van die polisie.
Lede van Interpol in Pretoria het op 'n rooi kennisgewing van Interpol reageer en het die voortvlugtige in Umhlanga Rocks opgespoor. Hy is die oggend omstreeks 07:00 in hegtenis geneem.
"De Oliveira Rendeiro sal Maandag in die Durbanse landdroshof verskyn as deel van sy uitleweringsproses."
Die Portugese owerhede het die nuus verwelkom dat hy in hegtenis geneem is. Hulle het Sitole en die SAPD bedank dat hulle hom so vinnig kon aankeer.